b'\n_START_ARTICLE_\nUmiranje v ogledalu\n_START_SECTION_\nZasnova zgodbe\n_START_PARAGRAPH_\nProtagonista zanima, ali usoda obstaja, zato iztiri vlak, s katerim prihaja sosedov stric. Ta zaradi ma\xc5\xa1\xc4\x8devanja usode umre, saj je v svoji mladosti nastavil bombo na letalo. Junaka postane strah lastne usode, zato nekaj \xc4\x8dasa ne potuje po svetu. \xc5\xbdivljenje se mu zazdi dolgo\xc4\x8dasno, zato se odlo\xc4\x8di za potovanje v zahodno Afriko. V letalu ga pri\xc4\x8daka bomba, na ladji vojni spopad, vlak pa se iztiri, vendar pre\xc5\xbeivi. Pot nadaljuje s konjem in kareto, ta ga povozi do smrti. Z zmali\xc4\x8denim obrazom in ne\xc5\xbeivim telesom se znajde v \xc4\x8dudni, mra\xc4\x8dni pokrajini, podobni onostranstvu. Sre\xc4\x8da bitje z \xc5\xbeabjo glavo, ki bere knjigo z naslovom Umiranje v ogledalu. Pridru\xc5\xbei se trem izmali\xc4\x8denim mo\xc5\xbeem in velikemu petelinu. Prazen stol ga vabi v Bratov\xc5\xa1\xc4\x8dino tragi\xc4\x8dno preminulih. Izgleda, kot bi ga hoteli postaviti za vodjo, v resnici pa vsi ho\xc4\x8dejo ta polo\xc5\xbeaj. Da bi si oprali grehe z vesti, si za\xc4\x8dnejo razodevati zgodbe svoje preteklosti. Vsem je skupno bolestno pri\xc4\x8dakovanje zle usode, smrti, \xc5\xbeelja po oblasti in zmagi ter neuresni\xc4\x8devanje idej. Vsi se zatekajo k alkoholu, kar povzro\xc4\x8da privide, miselno odsotnost, \xc5\xbeivljenje v lastnem svetu in nagonsko avtomatizirana dejanja.\n_START_SECTION_\nKritika, literarna zgodovina\n_START_PARAGRAPH_\nRoman je poln ironi\xc4\x8dnih, grotesknih, misti\xc4\x8dnih in poeti\xc4\x8dnih odtenkov. Ni jasno, ali so junaki res umrli, ali so si smrt le zami\xc5\xa1ljali. To je groteskna ilustracija \xc4\x8dlovekovih najpogostej\xc5\xa1ih lastnosti, \xc5\xbeelja, in problemov, brez sociolo\xc5\xa1ke komponente, s kritiko \xc4\x8dlove\xc5\xa1kega egoizma. Bralec ima na izbiro, da v do\xc5\xbeivetjih vidi resnico ali utvaro bolne \xc4\x8dlovekove psihe, ki je zasen\xc4\x8dena s strahom pred smrtjo. Naslov Umiranje v ogledalu opominja na to, da gre za prelivajo\xc4\x8de se odseve, zrcaljenja in projekcije pani\xc4\x8dnega strahu pred smrtjo. Njeno bli\xc5\xbeino za\xc4\x8dutijo v seksualnosti, v boju za mo\xc4\x8d in oblast, v sovra\xc5\xa1tvu, v volji po absolutnosti. Poeti\xc4\x8dno groteskna ilustracija \xc4\x8dlovekove majhnosti in njegovega minevanja je opomin, da je \xc4\x8dlovekova eksistenca nepri\xc4\x8dakovan, grotesken dogodek. Eksistenca ni ni\xc4\x8d manj\xc5\xa1a, kot je njen konec, smrt. (po naznanem avtorju)_NEWLINE_Umiranje v ogledalu je ekspresionisti\xc4\x8dna pripoved o vizijah smrti, ki se pripovedovalcu ka\xc5\xbeejo kot groteskna razdejanja \xc4\x8dlovekove podobe, a so le prispodobe njegove pretresenosti v strahu pred smrtjo. Pripoved temelji na opisovanju fantazijskih podob z mo\xc4\x8dnim, grozljivim vizualnim vtisom. Flisar v besedilo vna\xc5\xa1a posebni miselni in \xc4\x8dustveni pogled na \xc5\xbeivljenje. Slovenski pripovedni prozi daje novo razse\xc5\xbenost. V romanu izstopajo nekatere oblikovne zna\xc4\x8dilnosti Flisarjevega pripovedni\xc5\xa1tva, predvsem uporaba strukturnih in jezikovnih iger, na primer: ponavljanje delov besedila, dolo\xc4\x8denih besednih zvez, kar ustvarja poseben ritem vsebine dogajanja in njegove interpretacije. (po Helgi Glu\xc5\xa1i\xc4\x8d)_NEWLINE_Roman prehaja iz abstraktne zasnove v realno dru\xc5\xbebeno razpolo\xc5\xbeenje. Je zavestno neurejena pripoved o petih \xc4\x8dlove\xc5\xa1kih usodah, ki se giblje od transcententalne po\xc5\xa1astnosti in nelogi\xc4\x8dnosti do trpke realnosti sveta. Pisateljeva te\xc5\xbenja, da bi kot Kafka v Preobrazbi z grotesknimi podobami poustvaril svoje notranje dileme in strahove (na primer nenadna sprememba \xc4\x8dloveka v petelina), vendar je Flisar manj prepri\xc4\x8dljiv in originalen. Zdaj\xc5\xa1nje posmrtno stanje junakov je strogo navzo\xc4\x8de in pomeni kon\xc4\x8dni cilj. Avtor ho\xc4\x8de prej\xc5\xa1nje \xc5\xbeivljenje spraviti na raven sanj. Tako izra\xc5\xbea svoj odnos do sveta, iz katerega je moral pobegniti v odtujenost. Sodobna dru\xc5\xbeba se mu zdi gnila in v besnem lovu za denarjem sama v sebi razpada.(po Jo\xc5\xbeetu \xc5\xa0ifrerju)'